PATVIRTINTA

Kauno miesto savivaldybės tarybos

2023 m. liepos 18 d.

sprendimu Nr. T-368

**KAUNO MIESTO SAVIVALDYBĖS DAUGIABUČIŲ NAMŲ BENDRŲJŲ STATINIO INŽINERINIŲ SISTEMŲ KAPITALINIO REMONTO IR (AR) NAUJŲ ĮRENGIMO PROGRAMA**

**I SKYRIUS**

**BENDROSIOS NUOSTATOS**

1. Kauno miesto savivaldybės daugiabučių namų bendrųjų statinio inžinerinių sistemų kapitalinio remonto ir (ar) naujų įrengimo programos (toliau – Programa) paskirtis – skatinti Kauno miesto savivaldybės (toliau – Savivaldybė) teritorijoje esančių daugiabučių namų butų ir kitų patalpų savininkus kapitališkai remontuoti ir (ar) naujai įrengti bendrąsias statinio inžinerines sistemas (lietaus ir (ar) buitinės nuotekų), siekiant sumažinti Kauno miesto paviršinių vandens telkinių taršą ir sudaryti sąlygas tinkamam nuotekų tvarkymui.

2. Programa taikoma paramos gavėjams, kurie yra daugiabučio namo butų ir kitų patalpų savininkai.

3. Programoje vartojamos sąvokos:

3.1. **Bendrosios statinio inžinerinės sistemos** – statinio inžinerinės sistemos, skirtos daugiau negu vieno inžinerinės sistemos naudotojo poreikiams tenkinti.

3.2. **Daugiabutis namas** – trijų ir daugiau butų gyvenamasis namas. Daugiabučiame name gali būti ir negyvenamųjų patalpų – prekybos, administracinių, viešojo maitinimo ir kitų.

3.3. **Paraiška** – pareiškėjo užpildytas Kauno miesto savivaldybės administracijos direktoriaus įsakymu patvirtintos formos dokumentas, kvietime teikti Daugiabučių namų bendrųjų statinio inžinerinių sistemų kapitalinio remonto ir (ar) naujų įrengimo programos projektų paraiškas nurodyta tvarka ir terminais pateiktas Kauno miesto savivaldybės administracijos Strateginio planavimo, analizės ir programų valdymo skyriui.

3.4. **Paramos gavėjas** – daugiabučio namo butų ir kitų patalpų savininkai.

3.5. **Pareiškėjas** – daugiabučio namo butų ir kitų patalpų savininkų bendrija, jungtinės veiklos sutartimi įgaliotas asmuo arba pagal Lietuvos Respublikos civilinio kodekso 4.84 straipsnį paskirtas bendrojo naudojimo objektų administratorius.

3.6. **Programos darbai (paslaugos)** – statinio projekto ir statinio projekto ekspertizės parengimas, vadovaujantis Lietuvos Respublikos statybos įstatymu, statybos techniniu reglamentu STR 1.04.04:2017 „Statinio projektavimas, projekto ekspertizė“, lietaus nuotekų stovų kapitalinio remonto ir (ar) naujų buitinių nuotekų stovų iki išvado įrengimo darbai.

3.7. **Stovas** – per pastato aukštus einanti nuotakyno dalis (paprastai vertikali), prie kurios jungiasi nuotakai.

3.8. **Išvadas** – kybantis pastate ar įkastas grunte gulsčias vamzdis, kuriuo nuotekos iš stovų arba pirmojo aukšto įlajų teka į kiemo nuotakyną.

3.9. Kitos Programoje vartojamos sąvokos suprantamos taip, kaip jos apibrėžtos Lietuvos Respublikos statybos įstatyme, kituose Lietuvos Respublikos teisės aktuose.

4. Programos tikslas – siekti sumažinti Kauno miesto paviršinių vandens telkinių taršą ir sudaryti sąlygas tinkamam nuotekų tvarkymui.

5. Programos uždavinys – pagerinti Kauno miesto aplinkos kokybę ir apsaugą.

**II SKYRIUS**

**PROGRAMOS ADMINISTRAVIMAS**

6. Gavus oficialią UAB „Kauno vandenys“ informaciją dėl buitinių nuotekų patekimo į lietaus (paviršinių) nuotekų tinklus Programos lėšos naudojamos pareiškėjų įgyvendinamiems Programos projektams (toliau – Projektas) finansuoti. Finansuojamų Programos darbų (paslaugų) išlaidų dydžiai:

6.1. skiriama 100 proc. statinio projekto ir statinio projekto ekspertizės parengimo išlaidoms finansuoti, bet ne daugiau nei 3000 Eur su PVM;

6.2. skiriama 100 proc. betriukšmio lietaus nuotekų stovų kapitalinio remonto išlaidoms finansuoti, bet ne daugiau nei 110 Eur su PVM už 1 m stovo keitimo darbus, kai vamzdžio diametras 110 mm;

6.3. skiriama 100 proc. betriukšmio buitinių nuotekų stovų iki išvado įrengimo išlaidoms finansuoti, bet ne daugiau nei 180 Eur su PVM už 1 m stovo įrengimo darbus, kai vamzdžio diametras 110 mm.

7. Jeigu Programos darbų (paslaugų) išlaidos mažesnės už 6.1–6.3 papunkčiuose nurodytas finansuojamas Programos darbų (paslaugų) išlaidas, kompensuojama ne daugiau nei faktiškai patirtos darbų (paslaugų) išlaidos.

8. Programa įgyvendinama Kauno miesto savivaldybės tarybos skirtomis Kauno miesto savivaldybės biudžeto lėšomis.

9. Programą administruoja Kauno miesto savivaldybės administracijos direktorius arba jo įgalioti asmenys.

**III SKYRIUS**

**PARAIŠKŲ TEIKIMAS**

10. Kauno miesto savivaldybės administracijos direktoriaus įsakymu patvirtintas kvietimas teikti Projektų paraiškas (toliau – Kvietimas) skelbiamas Kauno miesto savivaldybės interneto svetainėje ([www.kaunas.lt](http://www.kaunas.lt)). Kvietimą rengia Kauno miesto savivaldybės administracijos Būsto modernizavimo, administravimo ir energetikos skyrius (toliau – Būsto modernizavimo, administravimo ir energetikos skyrius) ir elektroniniu būdu pateikia Kauno miesto savivaldybės administracijos Strateginio planavimo, analizės ir programų valdymo (toliau – Strateginio planavimo skyrius). Strateginio planavimo skyrius organizuoja Kvietimo suderinimą, patvirtinimą ir paskelbimą.

11. Pareiškėjas Kvietime nustatyta tvarka ir terminais Strateginio planavimo skyriui pateikia užpildytą paraišką ir Kvietime nurodytus dokumentus. Už paraiškoje pateiktų duomenų teisingumą atsako pareiškėjas.

12. Paraiškos, pateiktos po Kvietime nustatyto termino, nenagrinėjamos.

13. Praėjus 30 kalendorinių dienų po paraiškų pateikimo termino, pareiškėjų iniciatyva negalima paraiškų taisyti, tikslinti, pildyti ar leisti jiems pateikti papildomus dokumentus.

**IV SKYRIUS**

**PARAIŠKŲ NAGRINĖJIMAS IR PROJEKTŲ ATRANKA**

14. Pasibaigus mėnesiui per 5 darbo dienas pagal Kvietime nustatytas sąlygas Strateginio planavimo skyriui pateiktos paraiškos perduodamos Būsto modernizavimo, administravimo ir energetikos skyriui.

15. Būsto modernizavimo, administravimo ir energetikos skyrius, gavęs paraiškas, per 20 darbo dienų organizuoja Programos objektų atrankos darbo grupės (toliau – Darbo grupė) veiklą. Darbo grupė sudaroma Kauno miesto savivaldybės mero potvarkiu, jos tikslas – teikti Kauno miesto savivaldybės administracijos direktoriui rekomendacijas dėl Projektų atrankos ir lėšų skyrimo Projektams finansuoti.

16. Jei dėl paraiškoje pateiktos neišsamios ar netikslios informacijos Darbo grupės nariai negali tinkamai įvertinti paraiškos, Darbo grupės sekretorius turi teisę prašyti pareiškėjo per 5 darbo dienas (nuo įvykusio posėdžio datos) pateikti trūkstamą informaciją ir dokumentus, papildyti ar patikslinti paraiškoje pateiktą informaciją. Jei pareiškėjas per nustatytą terminą prašomos informacijos ir dokumentų nepateikia arba pateikia ne visus prašomus dokumentus ir informaciją, Darbo grupės nariai vertina paraišką vadovaudamiesi pateiktais dokumentais.

17. Pasikeitus pateiktose paraiškose ir (ar) prie jų pridedamuose dokumentuose nurodytiems duomenims, pareiškėjas privalo nedelsdamas per 5 darbo dienas informuoti Būsto modernizavimo, administravimo ir energetikos skyrių ir pateikti pasikeitusius duomenis patvirtinančius dokumentus.

18. Darbo grupė nagrinėja Programoje ir Kvietime nustatytas sąlygas atitikusias paraiškas ir siūlo finansuotinus objektus ir finansavimo dydį, atsižvelgdama į Kauno miesto savivaldybės einamųjų metų biudžeto asignavimus Programai finansuoti. Darbo grupė savo veikloje vadovaujasi Kauno miesto savivaldybės mero patvirtintu Darbo grupės darbo reglamentu.

19. Vadovaudamasis Darbo grupės pasiūlymais, Strateginio planavimo skyrius parengia Kauno miesto savivaldybės administracijos direktoriaus įsakymo dėl Programos lėšomis finansuojamų objektų sąrašo (toliau – Sąrašas) patvirtinimo projektą, kurį pateikia Kauno miesto savivaldybės administracijos direktoriui. Atsižvelgdamas į Darbo grupės pasiūlymus, Kauno miesto savivaldybės administracijos direktorius įsakymu patvirtina Sąrašą.

20. Kauno miesto savivaldybės administracijos direktoriaus įsakymas dėl Sąrašo patvirtinimo skelbiamas Kauno miesto savivaldybės interneto svetainėje ([www.kaunas.lt](http://www.kaunas.lt)).

21. Būsto modernizavimo, administravimo ir energetikos skyrius, atsižvelgdamas į Kauno miesto savivaldybės administracijos direktoriaus įsakymą dėl Sąrašo patvirtinimo, per 5 darbo dienas nuo šio įsakymo išleidimo dienos raštu informuoja pareiškėjus, kuriems finansavimas nebuvo skirtas, nurodydamas nefinansavimo (Paraiškų atmetimo) motyvus.

**V SKYRIUS**

**SUTARTIES SUDARYMAS**

22. Per 60 darbo dienų nuo Kauno miesto savivaldybės administracijos direktoriaus įsakymo dėl Sąrašo patvirtinimo įsigaliojimo su pareiškėjais, kuriems skirtas finansavimas, pasirašomos Kauno miesto savivaldybės biudžeto lėšų naudojimo sutartys (toliau – Sutartis). Sutarties forma tvirtinama Kauno miesto savivaldybės administracijos direktoriaus įsakymu. Sutartyje numatomos netesybos už pareiškėjo įsipareigojimų nevykdymą. Sutartis pasirašo Kauno miesto savivaldybės administracijos direktorius ar jo įgaliotas asmuo.

23. Patvirtintame Sąraše nurodytos lėšos pareiškėjams pervedamos Sutartyje nustatytais terminais ir tvarka.

**VI SKYRIUS**

**ATSISKAITYMAS IR KONTROLĖ**

24. Projektų vykdymas ir atsiskaitymas už Projektų įgyvendinimą kontroliuojamas remiantis Programa ir Sutartyje nurodytomis sąlygomis.

25. Būsto modernizavimo, administravimo ir energetikos skyrius Kauno miesto savivaldybės administracijos direktoriaus nustatyta tvarka kontroliuoja finansuojamų Projektų įgyvendinimą ir lėšų panaudojimą pagal paskirtį. Kontrolė vykdoma Projekto įgyvendinimo metu: tikrinama, ar tikslingai Projekto vykdytojas naudoja Projektui finansuoti skirtas lėšas, ar teisingi ataskaitose pateikti duomenys, ar laikomasi teisės aktų reikalavimų, ar pasiektas planuotas Projekto įgyvendinimo rezultatas.

26. Projekto vykdytojas, įgyvendinęs Projektą, per 10 darbo dienų nuo Projekto įgyvendinimo pabaigos privalo:

26.1. atsiskaityti už skirtų lėšų panaudojimą ir pasiektus rezultatus, pateikdamas Būsto modernizavimo, administravimo ir energetikos skyriui Sutartyje nurodytas ataskaitas ir kitus dokumentus iki datos, nurodytos Sutartyje;

26.2. Kauno miesto savivaldybės reikalavimu pateikti visą su Sutarties vykdymu susijusią informaciją.

27. Projektai, kurių įgyvendinimas finansuojamas Programos lėšomis, turi būti įgyvendinti, už jų įgyvendinimą ir lėšų panaudojimą atsiskaityta einamaisiais metais. Motyvuotu pareiškėjo prašymu Projekto įgyvendinimo terminas gali būti pratęstas tais atvejais, kai Projektas, kuriam įgyvendinti skirtas finansavimas iš Programos lėšų, einamaisiais metais yra pradėtas vykdyti ir (arba) pareiškėjas dėl jo vykdymo yra sudaręs sutartį su rangovu (paslaugos teikėju) ir kai tokiam termino pratęsimui pritaria Darbo grupė. Bendras Projekto įgyvendinimo terminas negali būti ilgesnis kaip iki 2024 m. gruodžio 31 d.

28. Jei Projekto vykdytojas neįvykdo Programos reikalavimų, pagal Sutartį prisiimtų įsipareigojimų ar Kauno miesto savivaldybės administracija nustato, kad Projekto vykdytojo veikla netinkama ir lėšos buvo panaudotos ne pagal paskirtį arba veikla sustabdyta, Kauno miesto savivaldybės administracijos direktorius ar jo įgaliotas asmuo turi teisę nutraukti Sutartį, apie tai įspėjęs Projekto vykdytoją prieš 20 kalendorinių dienų, ir reikalauti grąžinti visas pagal Sutartį gautas Kauno miesto savivaldybės lėšas Sutartyje nustatyta tvarka ir terminais.

29. Kauno miesto savivaldybės administracijos direktoriaus įsakymai dėl Sąrašo patvirtinimo gali būti skundžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_